                                                                



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	       Bucureşti, 14 februarie 2013
        PL.x 628/2009/2011


RAPORT SUPLIMENTAR
asupra proiectului de Lege pentru completarea articolului 13 din Legea nr.179/2005 privind înfiinţarea , organizarea şi funcţionarea institutelor de teorie politică şi educaţie democratică
            În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, cu proiectul de Lege pentru completarea articolului 13 din Legea nr.179/2005 privind înfiinţarea, organizarea şi funcţionarea institutelor de teorie politică şi educaţie democratică, trimis cu adresa nr. PL x.628 din 15 decembrie 2009 şi înregistrat cu nr. 31/1110 din 15 decembrie 2009.

        Senatul, în calitate de primă Cameră sesizată, a adoptat proiectul de lege în şedinţa din 25 noiembrie 2009.

        Potrivit prevederilor art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările ulterioare, Camera  Deputaţilor este Cameră decizională. 

       Consiliul Legislativ a avizat favorabil, cu observaţii şi propunerii iniţiativa legislativă, conform avizului nr.869 din 23 iulie 2009.

       Comisia pentru învăţământ, ştiinţă, tineret şi sport a avizat favorabil proiectul de lege, conform avizului nr.29/366 din 2 februarie 2010.

       Guvernul, prin punctul de vedere transmis cu adresa nr. 995 din 13 aprilie 2010, nu susţine adoptarea acestui proiect de lege.

       Proiectul de lege supus dezbaterii are ca obiect de reglementare completarea art. 13 din Legea nr. 179/2005 privind înfiinţarea, organizarea şi funcţionarea institutelor de teorie politică şi educaţie democratică, cu o nouă literă, lit. e1), în sensul ca finanţarea institutelor de teorie politică să se asigure şi din fondurile obţinute prin competiţiile de proiecte organizate în cadrul programelor de cercetare naţionale. 

         În temeiul prevederilor art. 61 din Regulamentul Camerei Deputaţilor, membrii Comisiei au examinat iniţiativa legislativă în şedinţa din data de 30 mai 2011, întocmind raportul iniţial, prin care, s-a hotărât, cu unanimitate de voturi, să propună plenului Camerei Deputaţilor adoptarea iniţiativei legislative. Plenul Camerei Deputaţilor, în şedinţa din 9 noiembrie 2012, în temeiul dispoziţiilor art. 70 din Regulamentul Camerei Deputaţilor, republicat, a hotărât retrimiterea iniţiativei legislative Comisiei juridice, de disciplină şi imunităţi, în vederea reexaminării şi depunerii unui nou raport. 
        În conformitate cu prevederile art. 61 din Regulamentul Camerei Deputaţilor, republicat, membrii Comisiei au reluat dezbaterile asupra proiectului de lege susmenţionat, în şedinţa din 12 februarie 2013.

  Din numărul total de 27 de membri ai Comisiei juridice, de disciplină şi imunităţi au participat la şedinţă 22 de deputaţi.    

  În urma dezbaterii şi a opiniilor exprimate, membrii Comisiei au hotărât, cu unanimitate de voturi, să propună plenului Camerei Deputaţilor respingerea proiectului de lege pentru completarea articolului 13 din Legea nr.179/2005 privind înfiinţarea, organizarea şi funcţionarea institutelor de teorie politică şi educaţie democratică, întrucât potrivit art. 4 din Legea nr. 179/2005, institutele de teorie politică au statut de fundaţie, iar, potrivit art. 14 din aceeaşi lege, statul sprijină aceste institute în condiţiile Ordonanţei Guvernului nr. 26/2000 cu privire la asociaţii şi fundaţii, cu modificările şi completările ulterioare. Prin urmare, Comisia apreciază că măsura acordării, prin lege specifică, de subvenţii unor anumite categorii de fundaţii este inechitabilă si creează o situaţie discriminatorie în raport cu celelalte tipuri de fundaţii.
   În raport de obiectul şi conţinutul său, proiectul de lege face parte din categoria legilor ordinare.

